白水山佛迹巌
作者：蘇軾
朝代：宋

paragraphs: 何人守蓬萊，夜半失左股。
浮山若鵬蹲，忽展垂天羽。
根株互連絡，崖嶠爭吞吐。
神工自爐鞲，融液相綴補。
至今餘隙罅，流出千斛乳。
方其欲合時，天匠麾月斧。
帝觴分餘瀝，山骨醉后土。
峰巒尚開闔，澗谷猶呼舞。
海風吹未凝，古佛來布武。
當時汪罔氏，投足不蓋拇。
青蓮雖不見，千古落花雨。
雙溪匯九折，萬馬騰一鼓。
奔雷濺玉雪，潭洞開水府。
潛鱗有饑蛟，掉尾取渴虎。
我來方醉後，濯足聊戲侮。
回風卷飛雹，掠面過强弩。
山靈莫惡劇，微命安足賭。
此山吾欲老，慎勿厭求取。
溪流變春酒，與我相賓主。
當連青竹竿，下灌黄精圃。